Kim Behnke (FP), 1999-02-04:
Den sag, vi nu har liggende foran os, er jo på sin vis lidt interessant, for der findes vel næppe nogen, der synes, det er en specielt god idé, at vores landskab bliver plastret til med antenner til brug for radiokommunikationsformål.
Hvorfor opsætte to master, hvis man kan klare sig med én, synes parolen at være.
Men det, der kan undre Fremskridtspartiet, er, at det kræver 36 sider lovtekst at regulere det - noget, som vi faktisk havde en forventning om at man sagtens kunne finde ud af mellem de forskellige selskaber.
Rent faktisk er det jo sådan, at efter vi er gået i gang med teleliberaliseringen, er det eneste selskab i Danmark, der ikke kan finde ud af at samarbejde, det gamle statsselskab Tele Danmark. Det har stadig væk en forventning om, at det har nogle særlige privilegier, fordi det i sin tid var en offentlig virksomhed.
Alle andre selskaber kan finde ud af at samarbejde.
Selv de udenlandske, som er vant til nok så gunstige monopolforhold fra deres hjemland, formår at samarbejde.
For det er selvfølgelig det, der skal til.
Man skal samarbejde om at opstille disse master.
Det kan der sådan set kun være økonomiske fordele ved.
Derfor undrer det os, at Folketinget nu har tænkt sig at tilslutte sig forskningsministerens lovforslag.
For det her lovforslag rejser det principielle spørgsmål: Hvad bliver det næste?
Hvorfor skal der ligge en Kvickly ved siden af Føtex?
Det optager plads i to bygninger, og det skæmmer måske oven i købet bybilledet.
Det er jo nøjagtig det, man gør her: Når én teleoperatør har opsat en mast, tvinger man vedkommende til at give plads
ikke bare på masten, ikke bare på bygningen, men også til de tekniske faciliteter i vedstående bygninger.
Hvorfor skal det samme så ikke også gælde inden for supermarkederne?
Det kunne man sikkert finde akkurat lige så mange argumenter for som de argumenter, man her har oplistet for, at det skal ske lige præcis på radiokommunikationsområdet. Derfor må vi fra Fremskridtspartiets side sige: Det her er ikke en opgave for Folketinget.
Det er en opgave for de lokale miljømyndigheder, det er en opgave for kommunerne og amterne osv. - hvem der nu har ansvaret for det åbne land, og hvor masterne og antennerne i øvrigt bliver opsat - at give de konkrete tilladelser til, at masterne opsættes.
Men at vi skal vedtage en lov på 36 sider, som tvinger konkurrerende firmaer til at benytte sig af hinandens faciliteter!
Jeg kan simpelt hen ikke forstå, hvordan et ellers fornuftigt menneske som hr. Brian Mikkelsen fra Det Konservative Folkeparti kan mene, at det er fornuftigt, at det er godt - hvis det blev praktiseret på alle mulige andre erhvervsområder, ville det jo skabe kaos - eller Danmarks liberale Parti Venstre, at staten skal tvinge konkurrenter til at stille deres faciliteter til rådighed for hinanden. Det hører ingen steder hjemme, og derfor vil Fremskridtspartiet naturligvis afvise det her forslag.
Det er ikke Folketingets opgave at bestemme dét.
Folketingets opgave er alene at liberalisere markedet, og det har vi gjort - selv om man også må vide, at det har krævet mange hundrede siders lovtekst at liberalisere det, fordi der blandt de 179 folketingsmedlemmer jo er en trang til, at man helst skal skrive paragraffer om, hvordan folk skal opføre sig på det såkaldt frie marked.
Det tør man ikke overlade til det frie marked.
vi intet formål med at vedtage det her lovforslag.